Die VVD is in die vorige paragraaf as “liberaal” beskryf, wat vir Suid-Afrikaanse lesers verwarrend kan wees. Wat op die Europese vasteland onder dié begrip verstaan word, is iets anders as wat die meeste lesers van dié artikel moontlik dink.
Maar daar is nog ’n aspek van die uitslag wat vir Suid-Afrikaners interessant kan wees. Dit is die feit dat ’n nuwe party met die naam Denk drie setels gewen het.
Denk is interessant omdat dit ’n onbeskaamd etniese appèl tot sy natuurlike aanhangers gerig het. Dit is die Turke en in mindere mate die Marokkane wat hulle sedert die jare sestig as “gasarbeiders” in Nederland gevestig het.
Tradisioneel stem die Turke en Marokkane wat Nederlandse burgerskap verkry het vir die PvdA. Maar dié keer het hulle dié party massaal die rug toegekeer. Talle het vir Denk gestem, ’n party wat eksplisiet onderneem om die Turke se belange in die politiek te behartig.
Die verwydering tussen Europa en Turkye, waar pres. Reçep Tayyip Erdogan ’n referendumveldtog voer om hom diktatoriale magte te gee, help ook nie juis nie. Dat Mark Rutte in die jongste tyd ruggraat gewys het deur Turkse ministers te verbied om hier steun vir die Turkse ja-stem te werf, is vandeesweek by die stembus deur die kiesers beloon.
Erdogan het die Rutte-regering as die “oorblyfsels van die Nazi’s” bestempel, waaroor Rutte ongetwyfeld baie bly was. Jy moet ’n Hollander nie ’n Nazi noem nie; dis by wyse van spreke ’n erger belediging as ’n pedofiel. En dus het Rutte al die pad stembus toe gelag.
Die onmiddellike toekoms is nou dat die voorsitter van die Tweede Kamer van die State-Generaal – die laer huis van die parlement – ’n “verkenner” sal aanstel wat moontlike koalisiekombinasies sal ondersoek. Daaruit gaan langdurige onderhandelings en uiteindelik ’n nuwe koalisie voortspruit.
In dié stadium lyk ’n sentrum-regse koalisie met vyf partye die mees logiese. ’n Sentrum-linkse koalisie is ook moontlik, maar dit sal dan sés partye moet bevat, wat veel moeiliker gaan wees om saam te stel en die volle termyn van vier jaar bymekaar te hou.
In die laaste leiersdebat voor die verkiesing op televisie was daar ’n tweegeveg tussen Wilders en Gert-Jan Segers, leier van die veel kleiner ChristenUnie, ’n uitgesproke Christelike party. Segers, wat ses jaar as sendeling in Egipte deurgebring het en die Islam baie goed ken, het die punt gemaak dat jy nie die bedreiging van die Islam kan neutraliseer deur die vryheid en regstaat in Nederland af te skaf nie.
Wilders se antwoord was veelseggend. Die Islam vorm ’n eksistensiële bedreiging vir Nederland. Dus moet jy nie alleen die grense vir alle Moslems sluit nie, jy moet moskees afbreek en die besit van die Koran verbied.
Belangriker nog: Daar is “geen ander keuse” as om die regstaat af te breek nie. Waarmee Wilders dit duidelik gemaak het dat die demokrasie met hom as premier nie moet verwag om ongeskonde te bly nie.
Op die keper beskou, was daar ’n netto swaai na regs in die verkiesing. Maar Wilders se soort regs het nie die deurbraak behaal waarop hy gehoop het nie.
Nederland bly in die geheel beskou ’n taamlik gematigde land waar ekstremiste moeilik ’n behoorlike vastrapplek kry.
Leopold, die wereld is vandag n baie ander plek. Vir die eerste keer het die mens die natuur heeltemal oorweldig en die wereld is nou amptelik oorbevolk. Ons is almal nou in direkte kompetisie met mekaar. Ek is nie lus om in my eie land uitgedruk te word deur nuwe inkomelinge wat allerande eiese stel nie, baie dankie.
Ja dit is n sterk skuif na regs en die skuif gaan alsterker raak soos die libbies sien wat op grondvlak gebeur. Die skuif is nog net die begin.
Dit is iets wat ek ook lankal waarneem. Ek wonder of daar meer Afrikaner seuntjies gebore word met die naam Johann of met die naam Jayden. Ek wonder ook hoeveel word groot as Afrikaners.
Een van die dae is die Nederlanders die minderheid in hulle eie land dan gaan hulle nie meer lag nie.
Het jy dalk ‘n mening oor die Nederlandse “demokrasie” wat nie plek maak vir die tweede sterkste party in die land nie?
Spyt gaan nog te laat kom vir die EU lande wat dink dat immigrante daar is vir iets anders as om die lande oor te neem – kyk wat word hierdie mense in euro’s betaal? om daar te wees, laat mens regtig wonder. Gaan koop die boek van Martin Bosma, of kyk sy video daar is verskeie, hy dit oor SA geskryf en ons, maar binnekort is hulleself daar …
Hier staan Nederlanders op n waglys van n woningbou vereniging vir talle jare en kry niks terwyl ander bevolkingsgroepe binnekom n huis toegewys kry medies word vir hulle betaal en huis word vir hulle ingerig.
Om skryfsels soos hierdie te lees, kan werklik geen skade aanrig nie. Ons Afrikaners is mos nie volstruise, oftewel struisvogels, soos die Kase ons droewe land se groot gevogeltes beskryf nie. :-)